A határozati javaslat elfogadásához
egyszerű többség szükséges,
az előterjesztés nyilvános ülésen tárgyalható! 


2. számú előterjesztés

Alsónyék Község Önkormányzat Képviselő-testületének 2025. január 21-én
8.00 órakor megtartandó RENDKÍVÜLI ülésére

Tolna Vármegyei Kormányhivatal TOB/22/162-1/2025. számú szakmai segítségnyújtásának megtárgyalása

	
Előterjesztő: Molnár István János polgármester

Készítette: Takaróné dr. Mihó Beatrix kirendeltségvezető

Törvényességi ellenőrzést végezte:   dr. Firle-Paksi Anna aljegyző
                                                                
Tárgyalja:
Gazdasági és Szociális Bizottság 2025.01.21.




Tisztelt Képviselő-testület!

A Tolna Vármegyei Kormányhivatal Alsónyék Község Önkormányzata Képviselő-testületének jogszerű működése érdekében szakmai segítségnyújtást tett a Nemzeti Jogszabálytár Törvényességi Felügyelet Írásbeli Kapcsolattartás Modul (a továbbiakban: TFÍK) felületén 2024. november 18. napján felterjesztésre került Alsónyék Község Önkormányzata Képviselő-testületének 2024. október 9. napján tartott alakuló üléséről készült jegyzőkönyve vizsgálatát követően.

1. A képviselő-testület az alakuló ülésen tárgyalta a polgármester illetményének, valamint költségtérítésének megállapításával kapcsolatos előterjesztést.
A képviselő-testület a 76/2024. (X. 9.) határozatában Alsónyék Község polgármesterének illetményét 2024. október 1. napjától bruttó 325.000 Ft/hó összegben állapította meg.
Alsónyék Község önkormányzat Képviselő-testületének a képviselő-testület és szervei szervezeti és működési szabályzatáról szóló 2/2011 (II. 15.) önkormányzati rendeletének 31. § (1) bekezdése alapján a polgármester megbízatását társadalmi megbízatású polgármesterként látja el.
Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 71. § (5) bekezdése rendelkezik arról, hogy a társadalmi megbízatású polgármestert tiszteletdíj illeti meg és nem illetményre jogosult.
A szakmai segítségnyújtás alapján a képviselő-testület 76/2024. (X.9.) határozatát módosítani lenne szükséges, azonban a képviselő-testület ezen határozatát 117/2024. (XII.12.) önkormányzati határozatával hatályon kívül helyezte. A 117/2024. (XII.12.) önkormányzati határozatban, mely a polgármester tiszteletdíjának megállapításáról szól, már helyesen „tiszteletdíjként” szerepel.

2. A Kormányhivatal másik megállapítása az volt, hogy az alakuló ülésen a polgármester és az alpolgármester a tiszteletdíjának és a költségtérítésének megállapításával kapcsolatos előterjesztés tárgyalása során a személyes érintettségüket nem jelentették be.
A személyes érintettség bejelentésére és a kizárás intézményére vonatkozó megfelelő eljárásra a kormányhivatal 2024. december 6-án megküldött körlevelében hívta fel a figyelmet.
A működésbeli jogszabálysértés jövőbeni elkerülése érdekében kiemelt figyelmet szükséges fordítani a személyes érintettség bejelentésére, a személyes érintettségre vonatkozó bejelentési kötelezettség elmulasztására és az érintett kizárására vonatkozó szabályoknak megfelelő eljárásra. A fent nevezett körlevél tartalmát már a 2024. december 12-ei ülésen ismertettük, a Képviselő-testület ennek megfelelően járt el a polgármester tiszteletdíjának tárgyalása során.

3. A kormányhivatal rendelkezésére álló nyilvántartás alapján megállapítható, hogy a képviselő-testület 2024. október 9. napján megtartott alakuló üléséről készült jegyzőkönyvet határidőn túl, 2024. november 18-án küldték meg a kormányhivatalnak a TFÍK felületen keresztül.
Az Mötv. 52. § (1) bekezdése kimondja, hogy a képviselő-testület üléséről jegyzőkönyvet kell készíteni, míg a (2) bekezdés rögzíti, hogy a jegyzőkönyvet a jegyző kormányrendeletben meghatározottak szerint köteles megküldeni a kormányhivatalnak.
A Nemzeti Jogszabálytárról szóló 338/2011. (XII. 29.) Korm. rendelet 8/A. § (5) bekezdése alapján a jegyző a helyi önkormányzat képviselő-testülete ülésének jegyzőkönyvét az ülést követó tizenöt napon belül a Törvényességi Felügyelet Írásbeli Kapcsolattartás Modul igénybevételével küldi meg a kormányhivatalnak.
A képviselő-testületi ülésekről készült jegyzőkönyvek késedelmes felterjesztése nehezíti a törvényességi felügyeleti munka elvégzését, ezért a jövőben a jegyzőkönyvek határidőben történő felterjesztésére kiemelt figyelmet kell fordítani.

Kérjük a T. Képviselő-testületet, hogy – a fentiekre tekintettel - az alábbi határozati javaslatot, szíveskedjen elfogadni.


H a t á r o z a t i    j a v a s l a t :

TOB/22/162-1/2025. számú szakmai segítségnyújtásban foglalt megállapítások elfogadására

Alsónyék Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 133. § (3) bekezdésében foglaltakra figyelemmel a Tolna Vármegyei Kormányhivatal TOB/22/162-1/2025. számú szakmai segítségnyújtásában foglaltakkal – melyet Alsónyék Község Önkormányzata Képviselő-testületének jogszerű működése céljából tett – egyetért, azt elfogadja. A jogszabálysértés jövőbeni elkerülése érdekében kiemelt figyelmet fordít a fent hivatkozott számú szakmai segítségnyújtásban foglaltakra.

Határidő: 2025. február 15.
Felelős:   dr. Firle-Paksi Anna aljegyző
               (a határozat megküldéséért)

Határozatról értesül: Tolna Vármegyei Kormányhivatal
			 Irattár

